SK Úradný vestník Európskej únie C 111/29

Oznámenie o začatí ochranného prešetrovania týkajúceho sa dovozu výrobkov z ocele

(2018/C 111/10)

Na základe informácií, ktoré má Európska komisia (ďalej len „Komisia“) k dispozícii, vrátane zavedených kontrolných opatrení (1), sa zistilo, že dovoz určitých výrobkov z ocele sa v poslednom čase výrazne zvýšil, z čoho vyplýva, že existuje dostatočný dôkaz o tom, že smer vývoja dovozu si zrejme vyžaduje zavedenie ochranných opatrení. Komisia preto rozhodla začať ex officio ochranné prešetrovanie v zmysle článku 5 nariadenia Európskeho parlamentu a Rady (EÚ) 2015/478 (2) a článku 3 nariadenia Európskeho parlamentu a Rady (EÚ) 2015/755 (3).

1. PREŠETROVANÉ VÝROBKY

Výrobkami, ktoré sú predmetom tohto prešetrovania, sú určité výrobky z ocele (ďalej len „dotknuté výrobky“). Dotknuté výrobky spolu s číselnými znakmi KN, v rámci ktorých sú v súčasnosti zatriedené, sú uvedené v prílohe I k tomuto oznámeniu. Uvedené číselné znaky KN sa uvádzajú len na informačné účely.

2. NÁRAST DOVOZU A UJMA

Z informácií, ktoré má Komisia v súčasnosti k dispozícii, vyplýva, že celkový objem dovozu dotknutých výrobkov sa v období rokov 2013 – 2017 zvýšil zo 17,8 mil. ton na 29,3 mil. ton. Dovoz dotknutých výrobkov sa medzi rokmi 2013 a 2016 zvýšil o približne 65 %. K hlavnému nárastu dovozu došlo v roku 2015 a predovšetkým v roku 2016, v ktorom dosiahol objem 28,6 mil. ton. Objem dovozu dotknutých výrobkov zostal odvtedy na značne vysokej úrovni. Okrem toho došlo v absolútnom vyjadrení k náhlemu, nedávnemu, výraznému a prudkému nárastu objemu dovozu každého z dotknutých výrobkov. Okrem toho Komisia tiež poznamenáva, že celkový dovoz dotknutých výrobkov vzrástol aj v relatívnom vyjadrení, t. j. zo 7,3 % na 11,6 %, pokiaľ ide o výrobu, a z 12,2 % na 17,6 %, pokiaľ ide o spotrebu. V oboch prípadoch sa toto zvýšenie prejavilo v období rokov 2014-2016, po ktorom zostal dovoz na relatívne vysokej úrovni. Zdá sa, že zvýšenie dovozov je dôsledkom neočakávaného vývoja, ako napr. celosvetovej nadmernej kapacity vo výrobe ocele a obchodných opatrení, ktoré v predchádzajúcich rokoch prijalo viacero tretích krajín v reakcii na uvedenú celosvetovú nadmernú kapacitu.

Na základe hospodárskych ukazovateľov uvedených v článku 9 nariadenia (EÚ) 2015/478 a v článku 6 nariadenia (EÚ) 2015/755 takisto existujú dostatočné dôkazy o tom, že objem a ceny týchto dovozov spôsobili značné celkové oslabenie pozície výrobného odvetvia Únie alebo hrozí, že takéto oslabenie spôsobia. Z týchto dôkazov vyplýva najmä to, že dovoz dotknutých výrobkov mal v prípade niektorých kategórií výrobkov, okrem iných následkov, negatívny vplyv na trhový podiel výrobcov z Únie. Okrem toho boli dovozné ceny počas celého obdobia nižšie ako predajné ceny výrobného odvetvia Únie. To vytvára značný tlak na predajné ceny výrobného odvetvia Únie, čo má za následok zápornú alebo nízku úroveň zisku. Aj keď sa zdá, že sa finančná situácia v roku 2017 zlepšila, niektoré z dotknutých výrobkov sú stále v oslabenej situácii a vystavené ďalšiemu nárastu dovozu, ku ktorému pravdepodobne dôjde v najbližšej dobe vzhľadom na celkovú nadmernú kapacitu oceliarskeho odvetvia, rastúci počet opatrení na ochranu obchodu prijímaných tretími krajinami v súvislosti s výrobkami z ocele, ako aj nedávno prijaté opatrenia Spojených štátov amerických na základe paragrafu 232. Prešetrovaním sa preskúma situácia dotknutých výrobkov vrátane situácie každej kategórie výrobkov jednotlivo, a to aj na základe najnovšieho vývoja, akým je napríklad akékoľvek odklonenie obchodu vyplývajúce z opatrení prijatých Spojenými štátmi.

3. POSTUP

Keďže Komisia po tom, ako informovala členské štáty, zistila, že existuje dostatok dôkazov na odôvodnenie začatia prešetrovania, týmto začína prešetrovanie v zmysle článku 5 nariadenia (EÚ) 2015/478 a článku 3 nariadenia (EÚ) 2015/755.

Na základe prešetrovania sa stanoví, či sa v dôsledku neočakávaného vývoja dovážajú do Únie dotknuté výrobky v množstvách, ktoré narástli natoľko, a/alebo za takých podmienok alebo okolností, že tento dovoz spôsobuje vážnu ujmu výrobcom podobných alebo priamo si konkurujúcich výrobkov v Únii, alebo hrozí, že takúto ujmu spôsobí.

3.1. Písomné podania, vyplnené dotazníky a korešpondencia

Komisia s cieľom získať informácie, ktoré považuje za potrebné na účely svojho prešetrovania, zašle dotazníky známym výrobcom podobných alebo priamo si konkurujúcich výrobkov v Únii a všetkým známym združeniam výrobcov z Únie. Vyplnené dotazníky sa musia Komisii doručiť do 21 dní odo dňa ich odoslania.

Všetky zainteresované strany vrátane vyvážajúcich výrobcov, dovozcov a používateľov dotknutých výrobkov, ako aj ich združenia sú vyzvané, aby písomne vyjadrili svoje stanoviská, predložili informácie a poskytli podporné dôkazy. Vyjadrenia (v ľubovoľnom formáte) by sa mali predložiť do 21 dní odo dňa uverejnenia tohto oznámenia v Úradnom vestníku Európskej únie. Zainteresované strany sa na účely prihlásenia a vyžiadania dotazníka môžu bezodkladne obrátiť na Komisiu, pokiaľ možno e-mailom, najneskôr však do 15 dní odo dňa uverejnenia tohto oznámenia v Úradnom vestníku Európskej únie. Vyplnené dotazníky by sa mali doručiť do 21 dní odo dňa ich odoslania.

Akékoľvek stanoviská či informácie doručené po uvedenej lehote nemusia byť zohľadnené.

3.2. Pokyny na predkladanie písomných podaní a zasielanie vyplnených dotazníkov a korešpondencie

Na informácie predkladané Komisii sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa výslovne povoľuje, že: a) Komisia môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Limited (1). Strany, ktoré predkladajú informácie v rámci tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

S cieľom zabezpečiť primerané právo na obhajobu pre všetky zainteresované strany počas prešetrovania sa od zainteresovaných strán, ktoré poskytujú informácie označené ako Limited, vyžaduje, aby predložili súhrny informácií, ktoré nemajú dôverný charakter a ktoré budú označené ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, takéto informácie sa nemusia vziať do úvahy.

Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali e-mailom; výnimku tvoria rozsiahle odpovede, ktoré sa predkladajú osobne alebo zasielajú doporučene na nosičoch CD-ROM alebo DVD.

Použitím e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod:

http://trade.ec.europa.eu/doclib/docs/2011/june/tradoc_148003.pdf

Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Riaditeľstvo H, oddelenie H5 Office: CHAR 03/66 1049 Bruxelles/Brussel BELGIQUE/BELGIË E-mailová adresa: TRADE-SAFEGUARD-STEEL@ec.europa.eu

3.3. Vypočutia

V zmysle článku 5 nariadenia (EÚ) 2015/478 a článku 3 nariadenia (EÚ) 2015/755 môžu všetky zainteresované strany do 21 dní odo dňa uverejnenia tohto oznámenia v Úradnom vestníku Európskej únie takisto požiadať o vypočutie Komisiou.

4. PRESKÚMANIE INFORMÁCIÍ

Zainteresované strany, ktoré oznámili svoje stanoviská, predložili informácie alebo požiadali o vypočutie v súlade s článkom 5 nariadenia (EÚ) 2015/478 a článkom 3 nariadenia (EÚ) 2015/755, ako aj zástupcovia vyvážajúcich krajín, môžu na základe písomnej žiadosti preskúmať všetky informácie sprístupnené Komisii v súvislosti s prešetrovaním, okrem interných dokumentov vypracovaných orgánmi Únie alebo jej členských štátov, za predpokladu, že uvedené informácie sú relevantné z hľadiska prezentácie ich prípadu, nie sú dôverné v zmysle článku 8 nariadenia (EÚ) 2015/478 alebo článku 5 nariadenia (EÚ) 2015/755, a že sú použité Komisiou pri prešetrovaní. Zainteresované strany, ktoré sa prihlásili, môžu oznámiť svoje stanoviská týkajúce sa predmetných informácií Komisii a tieto stanoviská sa môžu zobrať do úvahy, ak sú podložené dostatočnými dôkazmi.

5. NESPOLUPRÁCA

V prípadoch, keď ktorákoľvek zainteresovaná strana odmietne sprístupniť potrebné informácie alebo ich neposkytne v príslušných lehotách, prípadne významnou mierou bráni v prešetrovaní, je možné v súlade s článkom 5 nariadenia (EÚ) 2015/478 a článkom 3 nariadenia (EÚ) 2015/755 dospieť k zisteniam na základe dostupných informácií. Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

6. ÚRADNÍK PRE VYPOČUTIE

Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie jednotlivej zainteresovanej strany a pôsobiť ako sprostredkovateľ v snahe zabezpečiť plné uplatnenie práv zainteresovaných strán na obhajobu.

Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie.

Úradník pre vypočutie takisto poskytne príležitosti na vypočutie s účasťou strán, na ktorom možno predniesť rôzne stanoviská a argumenty na vyvrátenie dôkazov, pokiaľ ide o otázky týkajúce sa okrem iného nárastu dovozu, ujmy, príčinnej súvislosti a záujmu Únie.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle Generálneho riaditeľstva pre obchod: http://ec.europa.eu/trade/trade-policy-and-you/contacts/hearing-officer/

7. HARMONOGRAM PREŠETROVANIA

Ak Komisia stanoví, že opatrenia sú potrebné, prijme potrebné rozhodnutia v súlade s kapitolou V nariadenia (EÚ) 2015/478 a kapitolou V nariadenia (EÚ) 2015/755, a to najneskôr do deviatich mesiacov od dátumu začatia prešetrovania, ak tomu nebránia výnimočné okolnosti, v prípade ktorých môže byť táto lehota predĺžená maximálne o dva mesiace. Ak sa lehota predĺži, Komisia uverejní oznámenie v Úradnom vestníku Európskej únie, v ktorom uvedie dobu trvania predĺženia a zhrnutie jeho dôvodov.

8. SPRACOVANIE OSOBNÝCH ÚDAJOV

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4).

(1) Vykonávacie nariadenie Komisie (EÚ) 2016/670 z 28. apríla 2016, ktorým sa zavádza predbežný dohľad Únie nad dovozom určitých železných a oceľových výrobkov s pôvodom v určitých tretích krajinách (Ú. v. EÚ L 115, 29.4.2016, s. 37).

(2) Nariadenie Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy (Ú. v. EÚ L 83, 27.3.2015, s. 16).

(3) Nariadenie Európskeho parlamentu a Rady (EÚ) 2015/755 z 29. apríla 2015 o spoločných pravidlách na dovozy z určitých tretích krajín (Ú. v. EÚ L 123, 19.5.2015, s. 33).

(1) Dokument označený ako Limited je dokument, ktorý sa považuje za dôverný v zmysle článku 8 nariadenia (EÚ) 2015/478, článku 5 nariadenia (EÚ) 2015/755 a článku 3 ods. 2 Dohody WTO ochranných opatreniach. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(4) Ú. v. ES L 8, 12.1.2001, s. 1.